VENDIM
Nr. 151, datë 3.7.2018

MBI LICENCIMIN E SHOQËRISË “DOMI TEC” SHPK NË VEPRIMTARINË E PRODHIMIT TË ENERGJISË ELEKTRIKE NGA HEC “PLEPI”, ME FUQI TË INSTALUAR 
2285 kw

Në mbështetje të nenit 16 dhe të nenit 37, pika 2, germa “a”, të ligjit nr. 43/2015, “Për sektorin e energjisë elektrike”; të nenit 4, pika 1, germa “a”; të nenit 5, pika 1, germa “a” dhe të nenit 13, të “Rregullores për procedurat dhe afatet për dhënien, modifikimin, transferimin, rinovimin ose heqjen e licencave në Sektorin e Energjisë Elektrike”, të miratuar me vendimin e bordit të ERE-s nr. 109, datë 29.6.2016, dhe të nenit 15 të “Rregullave të organizimit, funksionimit dhe procedurave të ERE-s”, miratuar me vendimin e bordit të ERE-s nr. 96, datë 17.6.2016, bordi i ERE-s, në mbledhjen e tij të datës 3.7.2018, mbasi shqyrtoi relacionin e përgatitur nga Drejtoria e Licencimit dhe e Monitorimit të Tregut mbi licencimin e shoqërisë “Domi TEC” sh.p.k., në aktivitetin e prodhimit të energjisë elektrike, 
konstatoi se: 
- Shoqëria “Domi TEC” sh.p.k., me shkresën nr. 29 prot., datë 25.4.2018, protokolluar në ERE me nr. 344 prot., datë 26.4.2018, ka paraqitur kërkesën për t’u pajisur me licencë në aktivitetin e prodhimit të energjisë elektrike nga HEC “Plepi”, me fuqi të instaluar 2285 kw. 
- ERE, me shkresën nr. 55/30 prot., datë 14.5.2018, ka bërë njoftimin në media për fillimin e procedurës për shqyrtimin e aplikimit. 
- ERE, me shkresën nr. 344/1 prot., datë 15.5.2018, i ka bërë me dije subjektit mungesën e dokumentacionit të kërkuar.
- ERE, me shkresën nr. 344/3 prot., datë 21.5.2018, ka njoftuar subjektin në lidhje me vendimmarrjen e bordit.
- Me shkresën e protokolluar në ERE, me nr. 344/2 prot., datë 25.5.2018, subjekti ka përcjellë në ERE plotësimin e dokumentacionit të munguar, duke depozituar vërtetimet nga prokuroria dhe gjykata, si dhe studimin e fizibilitetit.
- ERE, në mbledhjen e datës 25.6.2018, pranoi kërkesën e shoqërisë “Domi TEC” sh.p.k. për shtyrjen e vendimmarrjes.
- Me shkresën e protokolluar në ERE, me nr. 344/5, datë 25.6.2018, ka përcjellë në ERE lejen e përdorimit të burimit ujor nr. 272/1 prot., datë 20.6.2018, të miratuar me vendimin e Këshillit të Basenit Ujor, Drin–Bunë.
- Në përfundim të shqyrtimit, rezulton se aplikimi i shoqërisë “Domi TEC” sh.p.k. plotëson tërësisht kërkesat e parashikuara nga ERE në “Rregulloren për procedurat dhe afatet për dhënien, modifikimin, transferimin, rinovimin ose heqjen e licencave në Sektorin e Energjisë Elektrike”, si më poshtë: 
- formati i aplikimit (neni 9, pika 1) është plotësuar në mënyrë korrekte;
- dokumentacioni juridik, administrativ dhe pronësor (neni 9, pika 2) është plotësuar në mënyrë korrekte; 
- dokumentacioni financiar dhe fiskal (neni 9) është plotësuar në mënyrë korrekte;
- dokumentacioni teknik (neni 9, pikat 4.1.1, 4.1.2, 4.1.3, 4.1.4, 4.1.5) është plotësuar në mënyrë korrekte.
Për gjithë sa më sipër cituar, bordi të ERE-s 

VENDOSI:

1. Të licencojë shoqërinë “Domi TEC” sh.p.k. në veprimtarinë e prodhimit të energjisë elektrike nga HEC “Plepi”, me fuqi të instaluar 2285 kw, për një afat 30-vjeçar.
2. Drejtoria e Licencimit dhe e Monitorimit të Tregut të njoftojë aplikuesin për vendimin e bordit të ERE-s.
Ky vendim hyn në fuqi menjëherë. 
Ky vendim botohet në Fletoren Zyrtare. 
Ky vendim mund të ankimohet në Gjykatën Administrative Tiranë, brenda 30 ditëve kalendarike nga botimi në Fletoren Zyrtare. 

